Hóast 14 skip hjá Maersk Supply Service liggja svínabundin við bryggju, hevði felagið stóra framgongd fyrsta ársfjórðing í ár. Umsetningurin hjá frálandsreiðaríðnum hjá Mærsk vaks fyrsta ársfjórðing í ár, hóast talið av skipum, ið liggja svínabundin við bryggju, er størri enn fyri einum ári síðani. Á einum marknaði, har tað framvegis eru ov nógv skip, hevur tað eydnast Maersk Supply Service at fingið størri umsetning fyrsta ársfjórðing í ár. Framgongdin í ár í mun til somu tíð í fjør er 25 prosent–ella 60 milliónir US-dollarar. Rakstrarúrslitið er vaksið til tríggjar milliónir US-dollarar í avlopi fyrsta ársfjórðing í 2018. Sama tíðarskeið í fjør hevði felagið eitt undirskot uppá fimm milliónir US-dollarar. Havast skal í huga, at Maersk Supply Service fær hetta úrslitið, meðan umleið 30 prosent av flotanum liggja svínabundin–við ongum arbeiði. Talið á skipum hjá felagnum, sum liggja við bryggju, er økt upp í 14. Somu tíð í fjør lógu 8 skip bundin við bryggju. Fyrsta ársfjórðing í ár fekk felagið tvey nýggj skip. Tað sum eftir er av árinum, fær felagið fýra nýbygningar aftrat. Hetta sama tíðarskeiðið er ætlanin at taka fýra eldri skip úr flotanum.